CELEX: 62022TN0055
Language: lt
Date: 2022-01-23 00:00:00
Title: Byla T-55/22: 2022 m. sausio 23 d. pareikštas ieškinys byloje Swords / Komisija ir ECDC

2022 3 14   
            
            
               LT
            
            
               Europos Sąjungos oficialusis leidinys
            
            
               C 119/56
            
         
      2022 m. sausio 23 d. pareikštas ieškinys byloje Swords / Komisija ir ECDC
      
      (Byla T-55/22)
      (2022/C 119/79)
      Proceso kalba: anglų
      
         Šalys
      
      
         Ieškovas: Patrick Swords (Dublinas, Airija), atstovaujamas Barrister-at-law G. M. Byrne
      
         Atsakovai: Europos Komisija ir Europos ligų prevencijos ir kontrolės centras
      
         Reikalavimai
      
      Ieškovas Bendrojo Teismo prašo:
      
                  —
               
               
                  panaikinti 2021 m. lapkričio 24 d. ECDC rizikos vertinimą, 2021 m. lapkričio 24 d. ECDC pareiškimą, 2021 m. lapkričio 26 d. ir 2021 m. gruodžio 2 d. ECDC grėsmės vertinimus ir 2021 m. gruodžio 15 d. ECDC rizikos vertinimą,
               
            
                  —
               
               
                  pripažinti 2021 m. gruodžio 1 d. Komisijos komunikatą Parlamentui, Tarybai, Europos ekonomikos ir socialinių reikalų komitetui ir Regionų komitetui ir 2021 m. gruodžio 10 d. Komisijos ir Sveikatos saugumo komiteto suderintą požiūrį netaikytinais pagal SESV 277 straipsnį,
               
            
                  —
               
               
                  priteisti iš atsakovų bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad ECDC nesilaikė esminių procedūrinių reikalavimų, įskaitant jo paties vidaus taisykles ir gero administracinio elgesio kodeksą. Teigiama, kad ECDC neatsižvelgė į pripažintą rizikos vertinimo metodologiją, netaikė reikiamų standartų, įskaitant mokslinės kompetencijos ir nepriklausomumo standartus, ir neįvykdė savo teisinių pareigų, priimdamas ir skelbdamas ginčijamus aktus. Be to, teigiama, kad ginčijamos rizikos vertinimo ataskaitos yra labai klaidinančios ir keliančios paniką; jų poveikį ECDC galėjo numatyti ir jis buvo neišvengiamas dėl Sąjungos institucijų ir valstybių narių pasitikėjimo šiomis ataskaitomis.
               
            
                  2.
               
               
                  Antrasis ieškinio pagrindas grindžiamas tuo, kad priimdamas ir skelbdamas ginčijamus aktus ECDC pažeidė ES sutartis, ignoravo teisinės valstybės principą, pažeidė jo pagrindines teises, nes neįvykdė ES sutartyse išdėstytų pareigų ir įsipareigojimų.
               
            
                  3.
               
               
                  Trečiasis ieškinio pagrindas grindžiamas tuo, kad priimdamas ir skelbdamas ginčijamus aktus ECDC pažeidė bendruosius ES teisės principus, tarp jų – proporcingumo, teisinio saugumo ir teisėtų lūkesčių principus, ir pažeidė ieškovo pagrindines teises.
               
            
                  4.
               
               
                  Ketvirtasis ieškinio pagrindas grindžiamas tuo, kad ECDC piktnaudžiavo savo įgaliojimais.
               
            
                  5.
               
               
                  Ieškovas taip pat nurodo netaikytinumu grindžiamą prieštaravimą pagal SESV 277 straipsnį dėl 2021 m. gruodžio 1 d. Komisijos komunikato Parlamentui, Tarybai, Europos ekonomikos ir socialinių reikalų komitetui ir Regionų komitetui ir 2021 m. gruodžio 10 d. Komisijos ir Sveikatos saugumo komiteto suderinto požiūrio. Teigiama, kad pirma nurodyti aktai turi būti pripažinti neteisėtais, nes buvo parengti ir paskelbti remiantis ginčijamais ECDC rizikos vertinimais.